《初至郡斋书事》
宋代·杨亿

地去京华远，年逢旱暵馀。
群胥同黠马，比户甚枯鱼。
煦妪心空切，澄清志莫舒。
棼丝殊未治，错节讵能除。
听讼棠阴密，行春柳影疏。
宾筵求婉昼，僧舍问真如。
踰月窥除目，经时绝传车。
素餐徒自饱，投刃岂曾虚。
盈耳嫌敲扑，堆床厌簿书。
故园无数舍，长日欢归欤。

作者简介：杨亿（974—1020）北宋文学家，“西昆体”诗歌主要作家。字大年，建州浦城（今属福建浦城县）人。年十一，太宗闻其名，诏送阙下试诗赋，授秘书省正字。淳化中赐进士，曾为翰林学士兼史馆修撰，官至工部侍郎。性耿介，尚气节，在政治上支持丞相寇准抵抗辽兵入侵。又反对宋真宗大兴土木，求仙祀神的迷信活动。卒谥文，人称杨文公。